**Suferința**

*Lucica Boltasu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Suferința este plugul care mușcă din țărână...

Răsturnând brazdă cu brazdă, scopul ei în modelare,

E să-mbogățească lutul și să scoată la lumină,

Frumusețea închistată în grăuntele ce moare.

Suferința e intrusul ce produce-amărăciune,

Firicel de rocă-n falduri, cochilie-n sân de mare,

Frământări și-mpotrivire, sfere sidefii compune,

Prelucrarea care naște perle de mare valoare.

Suferința este gerul care-ncremenește picul

Lacrimei ce cade-n valuri peste oameni, peste vreme,

O metamorfoză care a-nfrumusețat nimicul,

În cristalele de gheață stând superbe diademe.

Suferința este truda ce îngenunchează omul,

Recile sudori transformă îndărătnicu-n supus,

Redescoperind valoarea, Infinitul și atomul,

Se unesc în ADN-ul Domnului Cristos Isus.

Suferința este focul care arde în cuptoare,

Lămurind zgura de aur, stânca de trestie și fân,

Dar finalul știm cu toții, ca-ntr-o apă curgătoate,

Valul vine, valul trece, numai pietrele rămân.

De aceea prelucrarea, cât ar fi de dureroasă,

Știu că e pentru o vreme, vremea timpului de har,

Fiecare curățire mă apropie de Casă,

Mulțumesc Preasfinte Tată, pentru tot ce-mi dai în dar!

05/11/13, Barcelona-Lucica Boltasu